WICE บวก 5% ส่งซิกผลงาน Q1 โตเด่น รับขนส่งทางทะเล-ข้ามแดนหนุน แนะซื้อเป้า 22.10 บ.
WICE บวก 5% ส่งซิกผลงาน Q1 โตเด่น รับขนส่งทางทะเล-ข้ามแดนหนุน มั่นใจรายได้ปี 65 โตเข้าเป้า 20% แตะ 9 พันลบ. แนะซื้อเป้า 22.10 บ.
WICE บวก 5% ส่งซิกผลงาน Q1 โตเด่น รับขนส่งทางทะเล-ข้ามแดนหนุน มั่นใจรายได้ปี 65 โตเข้าเป้า 20% แตะ 9 พันลบ. แนะซื้อเป้า 22.10 บ.
17 มี.ค. 2565

ผู้สื่อข่าวรายงานว่า วันนี้ (17มี.ค.2565) ราคาหุ้น บริษัท ไวส์ โลจิสติกส์ จำกัด (มหาชน) หรือ WICE ณ เวลา 11:03 น. อยู่ที่ระดับ 20.20 บาท บวก 1.00 บาท หรือ 5.21%  ด้วยมูลค่าซื้อขาย 99.22 ล้านบาท

โดยก่อนหน้านี้(3มี.ค.64) นายชูเดช คงสุนทร กรรมการผู้จัดการ ฝ่ายพัฒนาธุรกิจ WICE เปิดเผยว่า ภาพรวมผลการดำเนินงานในไตรมาส 1/2565 บริษัทคาดจะเติบโตดีจากไตรมาสเดียวกันปีก่อน ปัจจัยสนับสนุนการเติบโตมาจากการขนส่งทางทะเล (Sea Freight) ที่ยังเติบโตดี เน้นการขยายตลาดสหรัฐอเมริกาอย่างต่อเนื่อง โดยในปี 2565 ตั้งเป้าหมายมีปริมาณขนส่ง 10,000 TEUs สินค้าหลักยังเป็นกลุ่มอิเล็กทรอนิกส์ และชิ้นส่วนยานยนต์
ขณะเดียวกัน บริการขนส่งข้ามแดน (Cross Border Service) มีแนวโน้มการเติบโตต่อเนื่อง ซึ่งบริษัทเริ่มดำเนินการขนส่งทางรถไฟ (Road-Rail Service) เชื่อมต่อเส้นทางการขนส่งทางรถบรรทุกไปยังรถไฟประเทศลาว-จีน ตั้งแต่เดือน ธ.ค. 2564 ได้รับการตอบรับจากลูกค้าเป็นอย่างดี และคาดว่าจะได้รับความนิยมมากขึ้นเรื่อย ๆ โดยปัจจุบันมีปริมาณการขนส่งกว่า 100 เที่ยว และในปี 2565 บริษัทตั้งเป้าหมายมีปริมาณการขนส่งอยู่ที่ 3,000 เที่ยว
ทั้งนี้ มั่นใจว่าผลการดำเนินงานในปี 2565 รายได้จะเป็นไปตามเป้าหมายที่วางไว้ 9,000 ล้านบาท เติบโต 20% จากปีก่อน ที่มีรายได้อยู่ที่ 7,670.74 ล้านบาท และรักษาอัตรากำไรสุทธิที่ระดับ 7-8% จากปีก่อน โดยกลยุทธ์การเติบโตมาจากทั้งการเติบโตจากภายใน (Organic Growth) ทั้ง 4 กลุ่ม ได้แก่ 1.การขนส่งทางทะเล (Sea Freight) 2.การขนส่งทางอากาศ (Air Freight) 3.การขนส่งสินค้าข้ามพรมแดน (Cross Border Service) และ 4.งานบริการด้านซัพพลายเชนโซลูชั่นส์ โดยสร้างการเชื่อมโยงในส่วนงานต่าง ๆ เพื่อสร้างมูลค่าเพิ่มให้ลูกค้า
โดยในส่วนงานบริการด้านซัพพลายเชนโซลูชั่นส์ บริษัทมีโครงการขยายพื้นที่คลังสินค้า 2 แห่ง พื้นที่รวม 20,000 ตารางเมตร คาดว่าจะสามารถเปิดให้บริการและทยอยรับรู้รายได้ในไตรมาส 2-3/2565 จากเดิมมีพื้นที่รวม 24,000 ตารางเมตร และในปี 2566 เตรียมขยายพื้นที่เพิ่มมากกว่า 30,000 ตารางเมตร คาดว่าในปี 2567 จะมีพื้นที่คลังสินค้าให้บริการรวม 100,000 ตารางเมตร รวมไปถึงการเติบโตจากภายนอก (Inorganic Growth) ด้วยการเข้าไปควบรวมหรือซื้อกิจการ (M&amp;A) ในธุรกิจที่เกี่ยวข้อง หรือส่งเสริมการเติบโตต่อพอร์ตโดยรวม ควบคู่ไปกับการร่วมมือกับพันธมิตร (JV) โดยเฉพาะพันธมิตรในต่างประเทศ คาดว่าจะเห็นความชัดเจนในปี 2565
ขณะที่บริษัทยังคงเดินหน้านำบริษัท ยูโรเอเชีย โทเทิล โลจิสติกส์ จำกัด (ETL) เข้าจดทะเบียนในตลาดหลักทรัพย์ เอ็ม เอ ไอ (mai) โดยเตรียมเสนอเข้าที่ประชุมผู้ถือหุ้นในเดือน เม.ย. 2565 คาดว่ายื่นแบบคำขออนุญาตเสนอขายหลักทรัพย์และแบบแสดงรายการข้อมูลการเสนอขายหลักทรัพย์ (ไฟลิ่ง) ในช่วงกลางปี 2564 และน่าจะเข้าซื้อขายใน mai ในไตรมาส 4/2565
ทั้งนี้ ในปี 2565 บริษัทวางงบลงทุนไว้ประมาณ 200 ล้านบาท เพื่อรองรับการขยายงานทั้งในส่วนของการเพิ่มพื้นที่คลังสินค้า รวมไปถึงการขยายเครือข่ายในต่างประเทศ
บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (1 มี.ค. 2565) ว่า คาดแนวโน้มกำไรปี 2565 ยังคงเดินหน้าทำจุดสูงสุดใหม่ต่อเนื่อง สอดคล้องกับภาพการส่งออกของไทยที่เติบโตได้แข็งแกร่ง จากเส้นทางขนส่งหลักทั้งสหรัฐฯ จีน เติบโตดี ผสานการเตรียม spin-off บ.ลูก ที่ทำธุรกิจ Cross boarder เข้าตลาดฯ ปลดล็อคมูลค่าในปีนี้ ราคาเป้าหมาย 22.10 บาท